KIRJALLINEN KYSYMYS E-2450/01

esittäjä(t): Erik Meijer (GUE/NGL) komissiolle

(11. syyskuuta 2001)

Aihe: Tulkintaerot, jotka koskevat Alankomaiden ESR-tukien virheellistä käyttöä ja ennakoimatonta palauttamista

1. Voiko komissio kertoa niihin Alankomaiden hallituksen ja komission välisiin erimielisyyksiin liittyen, jotka koskevat 447 miljoonan guldenin (noin 200 miljoonan euron) palauttamista Alankomaissa vuosina 19941996 käytetyistä Euroopan sosiaalirahaston tuista, onko ESR-rahojen käyttöä koskevia sääntöjä tulkittava niin, että vastaanottava jäsenvaltio on viime kädessä vastuussa tukien valvonnasta ja asianmukaisesta käytöstä?

2. Jos asianosaisen jäsenvaltion hallitus on viime kädessä vastuussa tuista, merkitseekö tämä sitä, että hallitus vapautetaan palautuksista, jos se katsoo, että tuet on käytetty asetettujen sääntöjen mukaisesti, vai onko aina olemassa myös se mahdollisuus, että komissio ottaakin lopullisen vastuun takaisin itselleen ja vaatii tällä perusteella vuosia myöhemmin sellaisten rahojen palauttamista, jotka asianosaisen hallituksen näkemyksen mukaan on käytetty hyvässä uskossa?

3. Millä tavoin saataisiin aikaan, että komissio ja asianosaisen jäsenvaltion hallitus pääsisivät yksimielisyyteen ESR-tukien asianmukaisesta käytöstä mahdollisimman varhaisessa vaiheessa ja viimeistään vuoden kuluessa sen varainhoitovuoden päättymisestä, jonka aikana maksut on suoritettu, niin että ehkäistäisiin se, että komissio vaatii vielä sellaisten rahojen palauttamista, jotka asianosainen jäsenvaltio tai sen alaisuudessa toimivat elimet ovat aikaisemmin lopullisesti arvioineet asianmukaisesti ja sääntöjä noudattaen käytetyiksi?

4. Jäsenvaltiot katsovat yleensä, että EU:n rahastoista peräisin olevat tuet voidaan käyttää halutulla tavalla sen alan puitteissa, jolle ne on myönnetty; onko komissio valmis siirtymään vastuualueen tarkempaan määrittelyyn tällaisen rahoituksen yhteydessä, jolloin kaikille olisi jo etukäteen täysin selvää, voidaanko näitä rahoja käyttää niin, että asianosainen jäsenvaltio on niistä viime kädessä vastuussa, vai voidaanko ne käyttää ainoastaan niin, että Euroopan unioni valvoo niiden käyttöä itsenäisesti ja antaa niistä selvitykset, koska se on myös viime kädessä itse vastuussa rahojen käytöstä?

Anna Diamantopouloun komission puolesta antama vastaus

(17. lokakuuta 2001)

1. Neuvoston asetuksen (ETY) N:o 4253/88(1) 23 artiklan 1 kohdan mukaan rakennerahastojen asianmukaisesta käytöstä ovat ensi kädessä vastuussa jäsenvaltiot.

2. Lopullinen vastuu on komissiolla, joka voi aina ottaa asian esille jäsenvaltion kanssa, jos varojen epäasianmukaisesta käytöstä saadaan todisteita. Jos varoja on käytetty epäasiamukaisesti, on tehtävä oikaisu, joka voi johtaa varojen palauttamiseen.

3. Komission on voitava vaatia varoja palautettaviksi ohjelmakauden aikana ja sen jälkeen, jos esiin tulee todisteita varojen epäasiallisesta käytöstä. Kauden 20002006 osalta maksujärjestelmää on muutettu merkittävästi. Komissio ei enää maksa jäsenvaltioille ennakkoja, lukuunottamatta kauden alussa maksettavaa 7 prosentin suuruista kertasummaa. Komissio korvaa ainoastaan todelliset kulut sen jälkeen, kun ne ovat toteutuneet ja jäsenvaltiot ovat ne todentaneet. Näiden uusien sääntöjen pitäisi estää liialliset maksut.

4. Jäsenvaltioiden käsittelemässä ja hyväksymässä rakennerahastoasetuksessa(2) jäsenvaltioiden ja komission vastuualueet määritetään selvästi. Rakennerahastoja koskevan asetuksen perusteella myönnetyt varat on tarkoitettu käytettäviksi yksin omaan kyseisessä asetuksessa ja ohjelma-asiakirjoissa määriteltyihin kohteisiin.

(1) Neuvoston asetus (ETY) N:o 4253/88, annettu 19 päivänä joulukuuta 1988, rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 2052/88 soveltamisesta, EYVL L 374, 31.12.1988.

(2) Neuvoston asetus (EY) N:o 1260/1999, annettu 21 päivänä kesäkuuta 1999, rakennerahastoja koskevista yleisistä säännöksistä, EYVL L 161, 26.6.1999.